Peter Hummelgaard (S), 2025-05-09:
Mange tak for det, og også mange tak til forslagsstillerne for et interessant beslutningsforslag.
Med beslutningsforslaget lægges der op til, at der inden udgangen af 2025 skal fremsættes et lovforslag, der skal gøre det lovpligtigt for danske pakkecentre at scanne alle forsendelser med scannere, som kan identificere ulovlige varer.
Formålet med beslutningsforslaget er at dæmme op for ulovlige varer, som bliver transporteret via det danske postsystem.
Det er meget alvorligt, at der bliver transporteret ulovlige varer, f.eks. våben og stoffer, via det danske postsystem, og der skal ikke herske nogen tvivl om, at særlig bekæmpelse af narkokriminalitet er en vigtig opgave for vores myndigheder, som hver dag yder en enorm indsats for at fjerne ulovlige stoffer og andre ulovlige varer fra det kriminelle marked.
Jeg var derfor glad for de mange konstruktive og positive indlæg, jeg hørte på tværs af Folketingets partier under førstebehandlingen i sidste uge af regeringens lovforslag om en skærpet indsats mod narkotikakriminalitet, herunder opioider.
Med lovforslaget sættes der bl.a. ind med markant strengere straffe for videreoverdragelse af opioider og med flere tiltag rettet mod narkotikakriminalitet generelt.
Det er vigtigt, at vi stopper stofferne, inden de kommer ud til borgerne, og derfor har regeringen som led i regeringens udspil »Ungdom uden opioider« styrket toldkontrollen målrettet ulovlige varer som f.eks. opioider.
Det handler om at opruste med både flere toldere, hunde og nye containerscannere og på den måde styrke kontrollen med grænserne.
Det er gode og vigtige tiltag, men jeg tror, at vi allesammen her i Folketingssalen kan være enige om, at når det kommer til bekæmpelse af narkotikakriminalitet, er der også behov for at gøre mere.
Derfor er det også nødvendigt, at vi løbende overvejer, hvad det er for nogle værktøjer vi har til at sætte ind over for kriminelle, som eksempelvis misbruger vores postsystem til at transportere ulovlige varer.
For i takt med at de kriminelle bliver mere og mere kreative i deres måde at få ulovlige varer ind i landet og ud på gaden, så bliver vi på Christiansborg og hos myndighederne selvfølgelig også nødt til at tænke kreativt for at kunne komme udfordringerne til livs.
Jeg vil derfor gerne kvittere forslagsstillerne for at bringe et interessant forslag frem, som netop vil kunne bidrage til, at myndighederne får fat i flere ulovlige varer, før varerne kommer ud på gaden.
Regeringen støtter derfor fuldt ud op om intentionen bag beslutningsforslaget, men kan ikke på det foreliggende grundlag i dag stemme for beslutningsforslaget, og det skyldes, at forslaget rejser nogle spørgsmål, som vi fra regeringens side bliver nødt til at undersøge nærmere og grundigt.
Derfor er Justitsministeriet, Skatteministeriet og Transportministeriet gået sammen om at undersøge, hvordan udfordringerne med ulovlige forsendelser i det danske postsystem kan adresseres.
I den forbindelse vil vi ministerierne i et samarbejde bl.a. afsøge muligheden for at stille krav til de danske postvirksomheder om at scanne forsendelser for ulovlige varer, som forslagsstillerne jo lægger op til.
Undersøgelserne vil bl.a. omfatte de juridiske, praktiske og økonomiske konsekvenser af forslaget, herunder hvordan den konkrete scanningsteknologi fungerer, hvor effektiv den er, og mulighederne for at opstille et sådant krav for de private virksomheder.
Det er i den forbindelse relevant at undersøge, hvilke konsekvenser mulige tiltag selvfølgelig også vil have for de private virksomheder, så der er en balance i forhold til unødige administrative og økonomiske byrder.
Som et første skridt har Justitsministeriet iværksat en høring af de nederlandske, engelske og norske myndigheder, som efter det oplyste bruger ny teknologi for at scanne forsendelser.
Men der skal ikke herske nogen tvivl om – og derfor hilser jeg også det her beslutningsforslag velkomment – at regeringen ønsker at sætte ind over for kriminelle, der bringer ulovlige varer i omløb, særlig når det kommer til alvorlig narkokriminalitet og i lyset af det bekymrende misbrugsproblem vedrørende opioider, der i de senere år er begyndt at tage form blandt danske børn og unge.
Regeringen støtter derfor som sagt intentionen bag beslutningsforslaget, og der arbejdes på sagen.
Afslutningsvis vil jeg bare endnu en gang sige tak til forslagsstillerne for med det her beslutningsforslag at komme med konstruktive og konkrete forslag til, hvordan vi kan dæmme op for ulovlige varer, og jeg deler jeres bekymring over tilgængeligheden af ulovlige varer.
Tak for ordet.
Ja, og det kommer jo så an på, hvilke forudsætninger man lægger til grund.
Jeg er af den meget klare opfattelse, at også betydelige strafskærpelser kan trække en klar og tydelig streg i sandet og gøre det klart over for de enkelte, som i mange tilfælde også er unge mennesker, at det set med samfundets øjne er fuldstændig uacceptabelt, at vi hele tiden skal bruge så mange ressourcer, så mange kræfter, og i øvrigt også mandskabstimer på at fjerne graffiti, som i øvrigt også bidrager til at skabe utryghed.
Det er der jo igennem årtier lavet omfattende undersøgelser og studier der viser at det bidrager til, og der er det jo mit håb, at vi med den forudsætning, vi lægger ned over det, vil forebygge og forhindre, at flere overtegner vores busser, vores tog og vores anden offentlige ejendom med graffitti.